
醫者治病.貴善用藥.藥之氣味.具有五行.五行者.天地生成之數.陰陽消長之理.不明乎此.而能用藥以治病者.鮮矣.顧藥之適于用者.固在氣味.而當混沌初闢之時.其氣之寒熱溫平涼.味之甘苦酸辛鹹.果河由而辨別不爽.自非開天明道之聖人.首出庶物烏能審氣察.味.定為不易之經哉.史稱炎帝神農時.民有疾病.未知藥石.帝始味草木之滋.嘗一曰而遇七十二毒.神而化之.遂作方書.以療民疾.所謂方書.雖未指名.世所傳神農本草經.意其遺也.厥後如伊聖湯液.仲景傷寒金匱諸方.咸遵而用之.罔有或越.易所謂明于天之道.而察于民之故.是興神物以前民用者.其此之謂歟.唐宋而後.扈言曰出.經旨反晦.醫道之壞.實由于斯.浸淫至今.異學爭鳴.各逞意見.比之洪水猛獸.抑又甚焉.夫土子讀書.必宗孔子.非是者即為離經叛道.業醫而不宗本經.獨非離經叛道者乎.雖仲景後.宗本經者.間亦有人.然不無異同之見.惟.國朝徐靈胎.張隱菴.葉天士.陳修園輩.註解本經.闡發精蘊.不啻啟瞶振聾.厥功偉矣.而修園本草經讀一書.尤多期望後學之意.但經文詞旨簡奧.語句參差.讀者每以難于記誦為恨.余不揣固陋.取本經而編輯之.補短截長.叶以韻語.名曰本經便讀.極知僭妄.無所逃罪.然在初學之艱于記誦者.未必無小補也.至若明于天地生成之數.陰陽消長之理.兼善其君臣佐使之宜.以適于用.而幾十全者.則有望于學識兼優之士.神明變化焉.鄙人.謝不敏矣

同治八年歲在己巳春正月上元後一曰黃鈺自序于芸經堂
本草經便讀凡例

一.藥性始干神農所傳.本草經闡陰陽之秘.洩天地之藏.誠千古所不易者也.自梁陶弘景而後.諸家之說盛行.其與經旨相謬戾者.多矣.茲編一以本經為準.所謂群立淆亂.衷干聖也

一.本經藥味分上中下三品.茲編仍之.其前後次序不盡拘也

一.本經藥有三百六十五品.茲則照常用者錄之.其有後人所不識.及識而不常用者.闕焉.至如大戟.芫花.上遂.水蛭.虻蟲.蠐螬.雲母.鼠婦.蜣螂.白魚等.雖非常用.而仲景傷寒金匱方中用之.不妨編入.以見古人用藥.悉遵本經之意

一.藥有經方而用之.及時方所常用.而本經所無者.因採別錄諸本.附于後

一.本經藥品.經方尚用之不盡.而必附錄別錄.以下藥味且錄之多者.以時方所常用.不欲拂時好也.其之氣味.主治俱見本草綱目.然綱目雜收眾說.反令人無所適從.茲編惟取最先者存之.餘皆從略

一.本經有橘皮.無青皮.圖經始分之.有枳實無枳殻.開寶始分之.後人既已分用.不妨附入.至若羌活一名獨活.是一物而二名也.然考今時所用.實是二種.因取唐甄權藥附焉.惟天麻乃走箭之根.氣味甘平.地骨皮乃枸杞之根.主治亦同.不必分載

一.藥之為用.在于氣味.如芍藥.本經苦平.別錄酸寒.今人只知其為酸寒.不復知其為苦平矣.是皆荒經之過也.若走芍之誤.陳修園已闢之.茲不贅

一.藥之氣味功能.茲編已悉具矣.讀者于誦熟後.更取諸家註解而參閱之.自有得心之候

一.時醫不能用經方者.以經方所用之藥.與時下本草氣味功能不合故也.讀此編後.取經方查對.有一味不合否

一.昔人云.取法乎上.僅得乎中.業醫而不宗本經.是不能取法乎上也.竊怪世之為醫者.於諸家雜說.深信不疑.而于本經則疑而棄之.不一寓目.豈後人之智能.反出開天明道之聖人上哉.何不思之甚也

一.是編原為初學而設.只取稍叶韻語.便于誦讀.其中不無倒亂割裂之處.然引人入勝.實不得已也.識者諒之.
一.讀是編者.必須屏去一切雜說.專力于斯.自然深造有得.不然是先人之言為主.雖讀猶弗讀也

神農本草經上品

人參甘寒開心益智補五臟而安精神.定魂魄而止驚悸.久服則輕身延年.兼明目而除邪氣.
黃耆甘溫.敗瘡癰疽.既可排膿而止痛.並五痔鼠瘻而能醫.又主大風與癩疾.小兒百病兼補虛.
白朮氣味.甘溫入脾.風寒濕痺.痙疸死肌.止汗除熱.煎餌消食.久服輕身.延年不飢.
甘草甘平.功擅解毒.主治五臟與六腑.倍氣力而堅筋骨.除寒熱之邪氣.解瘡尰而長肌肉.
薯蕷甘平.入肺歸脾.除寒熱邪氣.主傷中虛羸.補中益力.強陰長肌久服則耳目聰明.輕身延年而不飢.
肉蓯蓉甘.微溫無毒.勞傷補中.莖中痛除.養五臟而強陰.益精氣以多育.兼主婦人之癥瘕.︹若欲輕不須久服洗之中用︺

地黃甘寒.絕筋折跌.填髓長肌.傷中逐血.生者作湯而除痺.兼除積聚之寒熱.不老輕身.久服始益.
天冬氣味苦平.主治諸暴風濕.療偏痺而強骨髓.殺三蟲而去又伏尸.久服輕身益氣.故延年而不飢.
麥門甘平.心腹氣結.傷中傷飽.胃絡脈絕.又主羸瘦短氣.久服輕身可得.︹不必去心︺

細辛辛溫.欬逆上氣.頭痛腦動.風濕痛痺.百節拘攣死肌可治.久服則明目輕身.九竅亦利.
柴胡苦平.臟腑結氣.推陳致新.飲食積聚.久服明目益精.兼主寒熱邪氣.
黃連苦寒.主治熱氣.目痛眥傷而淚出.腸澼腹痛而下痢.婦人陰中腫痛.久服不忘善記.
防風甘溫.大風頭眩.惡風風邪.目盲無見.骨節痛疼.久服身健.
續斷氣.苦溫無毒.金瘡癰瘍.折跌筋骨.通婦人之乳難.主傷寒而補不足.欲益氣力須當久服.
牛膝苦酸.氣平無毒痿痺肢攣.不可伸屈.傷熱火爛.血氣能逐.又主墮胎.孕婦忌服.
巴戟甘溫.補中益氣.安五臟而強筋骨.起陰痿而增腎志.專主大風.能除邪氣.
石解甘平.傷中除痺.虛勞羸瘦.補臟下氣.強陰益精.兼厚腸胃.
澤瀉甘寒.風寒濕痺.養五臟而益氣力.肥健人而消水氣.兼主婦人之乳難.久服則耳目聰慧.
五味無毒.氣味酸溫.主治欬逆.益氣強陰.勞傷羸瘦.益男子精.
苡仁甘寒久服濕痺.筋急拘攣.輕身益氣.
菟絲辛平.主補不足.益氣健人絕傷可續.汁去面䵟久服明目.
葳蕤甘平.中風暴熱不能動搖.筋跌肉結.是諸不足.久服潤澤.
沙參苦寒.主除寒熱.補中益肺.驚氣血結.
遠志苦溫.傷中欬逆.聰耳明目.強志倍力.除邪氣而補不足.利九竅而志慧益.
葛蒲辛溫.風寒濕痺.開心通竅.欬逆上氣.明目出聲.耳聾便利.兼主癰瘡.亦溫腸胃.︹久服不忘補臟益智輕身延年不老高志︺

赤箭辛溫.殺鬼精物.長陰肥健.惡風蠱毒.善益氣力.須當久服

車前甘寒.通便利水.濕痺能除.氣癃痛止

羌活氣味.苦甘而平.風寒所擊.金瘡止疼.女子疝瘕.癇痙奔豚.倘能久服.奈老身輕

升麻甘平.苦寒無毒.頭痛寒熱.時氣癘疫.喉氣口瘡.風腫諸毒中惡腹痛.蠱毒吐出.辟瘟瘴之邪氣.殺鬼精與老物.輕身延年.是在久服

茵陳氣味.苦平微寒.熱結黃疸.濕熱風寒.久服益氣耐老.曰兔食之亦仙

甘菊氣味.苦平無毒.諸風頭眩.目痛淚出.去死肌而除濕痺.利血氣而宜久服.耐老輕身.延年可卜

龍膽氣味.苦濇大寒.定五臟而殺蠱毒.主寒熱之在骨間.筋骨之絕傷可續.驚癇之邪氣能安

紫蘇辛溫下氣殺穀.除飲食而辟口臭.辟惡氣而去邪毒.輕身通神.貴在久服.梗寬脹而止心痛.枝通經而達脈絡.若用其子.下氣尤速

蓮藕實莖.氣味甘平.益氣除疾.補中養神.久服不飢.耐老身輕

芡實甘平.強志益精.主治濕痺.腰脊膝疼.補中除暴.耳目聰明.久服不飢.耐老身輕

脂麻甘平.傷中虛羸.補五內而益氣.填骨髓而長肌.輕身不老.久服效奇.︹色黑者良︺

益母花子.辛甘微溫.主除水氣.明目益精.葉作浴湯.能治癮疹

茜草苦寒.風寒濕痺.黃疸補中血枯經閉

茯苓甘平.胸脅逆氣.心下結痛則寒熱煩滿而欬逆.肝氣上逆則憂恚驚邪而恐悸.因之口焦舌乾.惟期小便得利.若欲安魂養神.是非久服不至

豬苓甘平.通利水道.蠱疰不祥.痎瘧亦效

牡桂辛溫.上氣欬逆.結氣喉痺.兼治吐吸.利關節而補中.通神明而益氣久服始益

菌桂辛溫.主治百病.養精神而和顏色.為諸藥通使之先聘.不老輕身.久服乃應

橘皮氣味.苦辛而溫.瘕熱逆氣.水穀通行.久服去臭.下氣通神

枸杞苦寒.五內邪氣.熱中消渴周痺.久服則堅筋骨而耐寒暑.洵為服食之上劑

木香辛溫.主辟邪氣.毒疫溫鬼.淋露強志.久服則陰陽氣和.不致夢寤而饜寐

杜仲氣味辛平.補中而益精氣.主膝之痛.堅筋骨強志.陰下之濕癢可除.小便之餘瀝亦治

桑根白皮.甘寒苦平.長鬚眉而堅髮齒.充肌膚而主腰疼.兼治小兒之背強癰腫.女子之胎氣安甯

槐實苦寒.五內邪熱.治五痔而療火瘡.止涎唾而補陽絕.兼主婦人乳難子臟痛劇

柏實甘平.主治驚悸.除風濕之痺痛.安五臟而益氣.久服則耳目聰明.潤澤美麗

大棗甘平.心腹邪氣.補氣則通竅助安中則養脾平胃.滋津液而補不足.和百藥而四肢亦利

朴硝苦寒.百病可治.去固結留瘕.除寒熱邪氣.能化七十二種石.善逐臟腑之積聚

丹砂味甘微寒無毒.主身體五臟之百病.殺精魅邪惡之鬼物.安魂魄而養精神.益中氣明雙目.︹不老通神是在久服.︺

滑石甘寒.寒熱積聚.身熱洩澼.小便癃閉.女子乳難.兼益精氣

紫石英甘.氣溫無毒主腹欬逆之邪.補肝脾二經之不足.女子風寒在子宮.絕孕十年而不育.︹久服溫中.延年可卜︺

石脂甘平.黃疸洩痢.腸澼膿血.赤白下利.惡瘡頭瘍.癰腫疽痔.陰蝕疥瘙補髓益氣.肥健不飢.︹久服之利石有五色隨五臟氣︺

餘糧甘寒欬逆寒熱.大熱煩滿.下利走白.血閉癥瘕.能消濕熱.鍊餌服之不憂糧絕

髮髲苦溫.主治五癃.利小便水關格不通.又能療小兒驚.大人痙.而有自還神化之功.
龍骨甘平.鬼精物絕.又主欬逆.洩痢膿濕女子漏下.癥瘕堅結.小兒驚癎.由氣之熱.治痰如神.水歸其宅

白膠甘平.補中益氣.腰痛羸瘦.勞傷可治.止痛安胎無子血閉

牛黃苦平.驚癇寒熱.熱盛狂痓.逐鬼除邪

麝香辛溫.主辟惡氣.殺鬼精物.三蟲可去.溫瘧驚癇.除邪魘寐.兼療蠱毒.孕婦當忌

石蜜甘平.補中益氣.止痛解毒.諸驚癇痓.安五臟之不足.主心腹之邪氣.和百藥而除眾病.久服則輕身強志

龜板之氣味甘平.破癥瘕而攻痎瘧.療五痔與陰蝕.去濕痺而健肢弱.又主漏下赤白.小兒䪿骨不合

牡蠣鹹平.傷寒寒熱.驚恚怒氣.帶下赤白.祛溫瘧而除拘緩鼠瘻.殺邪鬼而能堅強骨節

桑螵鹹平.利水通淋.傷中疝瘕.陰痿遺精.女子血閉兼治腰疼

空青甘酸.寒而無毒.主治青盲聰耳明目利九竅而通血脈.養精神而益肝木.輕身延年.是在久服

礬石氣味.酸無毒寒.寒熱洩痢.惡瘡痛目.白沃陰蝕.堅強齒骨.輕身增年.須鍊餌服

膽礬酸辛.氣寒有毒.主諸癇痙.金瘡明目.女子陰蝕.崩中血出.石淋寒熱.諸邪氣毒

蛇牀之氣味苦平.除痹氣而利關莭.男子陰痿濕癢.婦人陰腫痛劇.又主癲癇與惡瘡.久服輕身好顏色

蒺蔾之氣味苦溫.主治惡血而破癥.療喉痹與乳難.並積聚而能平.久服則長肌肉.明目而輕身

莧實氣味甘寒無毒.主治青盲.除邪明目利大小便寒熱可除.欲益氣力.端在久服

麻仁甘平.補中益氣.久服肥健.神仙可至

瓜蒂氣味苦寒有毒.主身面四肢之浮腫.下水氣而殺蠱毒.又主欬逆上氣.及諸病之在胸腹.︹功兼吐下虛人慎服︺

松脂氣溫味苦而甘.癰疽惡瘡可治.白禿頭瘍能痊.又疥瘙之風氣.熱除而五臟亦安.久服輕身不老延年

辛夷無毒.氣味辛溫.主五臟身體之寒熱.去面䵟而風動.腦痛久服則明目增年.耐老輕身

棗仁酸平.邪結氣聚.心腹寒熱.酸痛濕痺.久服則五臟亦安.延年身利

蕤仁甘溫.主治明目眥爛.腫痛赤傷淚出.又主邪熱氣結胸腹.益氣輕身.尤在久服

女貞氣味苦平.安五臟而養精神.補中虛而除百病.久服則肥健輕身

五加辛溫.益氣療躄.心腹疝痛疽瘡陰蝕

蔓荊氣味苦而微寒.主筋骨間之寒熱.祛濕痺而治拘攣.去白蟲而輕身耐老.利九竅而目明齒堅

地膚苦寒補中益筋.治膀胱熱.利水便淋.久服耐老.耳目聰明

龍齒澀涼.主殺精物.痙痓癲癎可除.心下結氣.喘息能續

瓜子︹即冬瓜子︺甘平.令人悅澤.益氣不飢.並好顏色

雲母甘平.身皮死肌.中風寒熱.如在船車.益子精而輕身明目.安五臟而邪氣可除

蓬蘽無毒.氣味酸平.主安五臟益精長陰.強志倍力.久服身輕.︹李時珍曰蓬蘽與覆盆子一類二種︺

蒼朮苦溫.風寒濕痺.痙疸可除.死肌能治.若欲輕身延年而不飢.是在久服作煎餌︹陳修園曰.與白朮功略同但偏長于消導汗多者大忌之︺

白英甘寒補中益氣.寒氣入疸.消渴亦治.輕身延年久服之利

冬葵子甘寒滑無毒.主臟腑寒熱之羸瘦.利小便而五癃可除.久服輕身延年.堅骨而長肌肉

草决鹹平.主治青盲赤白翳膜.目中膚淫.眼赤淚出.冬服益精

蒲黃之氣味甘平.主心腹膀胱之寒熱.兼利小便.消瘀止血

乾漆氣味辛溫無毒.主治絕傷.能續筋骨.填髓腦而安五臟.並風寒濕痹以消除.生者功能去長蟲︹耐老輕身.是在久服︺

文蛤無毒.氣味寒平.主治惡瘡.兼蝕五痔

鯉魚膽苦.氣寒無毒.目熱赤痛.青盲明目.益氣強悍.是在久服

雄雞肉甘.氣溫無毒.主辟不祥.通神殺毒.女入崩漏.下赤白沃

蜜蠟甘溫.下痢膿血.主治金瘡.補中續絕.益氣不飢.耐老可得

夜明砂辛.稟寒水氣.治面癰腫.主除驚悸.皮膚時痛.腹中血氣.兼破積聚.寒熱後入.用治目翳

漏盧鹹寒.皮膚熱毒.惡瘡疽痔.濕痺乳出.益氣輕身.聰耳明目.不老延年.是在久服

神農本草經中品

乾薑辛溫.欬逆上氣.止血出汗.逐風濕痺.兼治胸滿.腸澼下痢生者尤良.溫中之劑

生薑氣味.辛而微溫.久服去臭氣.可以通神明

蔥白氣味辛平無毒.治傷寒之發熱惡寒.中風之浮腫面目.並能出汗.可作湯服

當歸苦溫.上氣欬苦.又主但熱不寒之溫瘧.及寒熱洗洗之在膚皮.婦人漏中絕子.瘡瘍金瘡能治︹如法飲之貴在煮汁︺

芎藭味辛.稟春溫氣.主中風入腦之頭痛.拘攣緩急而寒痺.又主金瘡婦人血閉

淫羊藿辛.稟寒水氣.主陰痿與絕傷.益氣力而強志.莖中痛除小便能利

荊芥辛溫.氣勝於味.主陰熱寒破.積聚氣.鼠瘻瘰癧.並生瘡除濕痘.而下血瘀.
麻黃苦溫.發汗之劑.風寒頭痛.欬逆上氣.去邪熱而已溫瘧.破癥堅而消積聚.
葛根氣平.具甘辛味.主消渴而解大熱.止嘔吐而愈諸痺.兼解諸毒.亦起陰氣︹至若葛穀之氣味甘平通治十歲以上之下痢︺

黃芩苦寒.腸澼洩痢.主諸熱與黃疸.逐水而下血閉.惡瘡疽蝕.火瘍亦治.
玄參氣寒具有苦味.女子產乳餘疾.腹中寒熱積聚.令人目明能補腎氣

丹參苦寒.心腹邪氣.腸鳴幽幽.寒熱積聚.破癥堅而除瘕.止煩滿而益氣.
丹皮辛寒.主治寒熱中風則瘛瘲.及驚癇邪氣留腸胃為舍宅.療癰瘡而安五臟.除癥堅而消瘀血

防己辛平.熱氣諸癇.風寒溫瘧.除邪利便.
秦艽苦平.寒熱邪氣.肢節痛疼.寒濕風痺.又主下水小便能利

紫苑苦溫.上氣欬逆.又主胸中寒熱氣結安臟.去蠱兼療痿躄.
知母氣味.苦寒無毒.主治消渴熱中.下水而補不足.兼治肢體浮腫.益氣而邪可除

貝母氣平.具有辛味.傷寒煩熱.淋瀝邪氣.乳難金瘡.疝痛喉痺.性主陽明.風痙亦治

花粉苦寒.消渴身熱.補虛安中.煩滿大熱.陰絡有傷.能續其絕.蔞仁用治胸痺結胸.以其能開胸前之結

芍藥苦平.腹痛邪氣.破堅積疝瘕.除寒熱血痺.益氣止痛.小便能利

木通氣味辛平.主除脾胃寒熱.通利九竅血脈關節.令人不忘.惡蠱可滅

白芷辛溫.漏下赤白.血閉陰腫.頭風寒熱.止目淚而長肌膚.作面脂而能潤澤

苦參苦寒.心腹結氣.黃疸癰疽.癥瘕積聚.逐水補中.明目止淚

水萍氣寒.味具辛辣.下水氣而勝酒.除身癢而長鬚髮.又主暴熱與消渴.久服得輕身大法

款冬氣溫.中含辛味.主治欬逆善喘喉痺.療諸驚癇寒熱邪氣

厚朴苦溫.木氣火味.風寒頭痛.寒熱驚悸.行氣血而治痺痛.死肌散寒濕而三蠱可去︹能得言外之旨.用以寬脹下氣︺

巵子苦寒.五內邪熱.酒皰皶鼻.癩疾赤白.又主瘡瘍面赤胃熱

枳實之氣味苦寒.主大風之在皮膚.如麻豆兮苦痒.寒熱結兮可除益.氣而利五臟.止痢而長肌肉

黃蘖苦寒.腸胃結熱療黃疸與腸痔.主五臟而止痢洩.兼治女子陰傷.蝕瘡漏下赤白

山茱萸酸.氣平無毒.主治心下邪氣.寒濕之痺可逐.祛寒熱而去三蠱.溫中輕身宜久服︹去核︺

吳茱萸辛.氣溫小毒.溫中下氣而止痛.並血痺濕氣而能除.兼主欬逆寒熱.開腠理而風邪可逐

杏仁之性質.冷利有小毒.具氣味則甘苦而帶溫.主欬逆上氣喉痺而雷鳴.通產乳兮而功專下氣.療金瘡兮並寒心奔䐁︹湯泡去皮尖雙仁者大毒勿用︺

烏梅酸澀.氣稟溫平.下氣除熱.煩滿安心.止肢體痛.偏枯不仁能蝕惡肉.去痣黑青

犀角苦酸.鹹寒無毒.主蠱疰邪鬼瘴氣.解鉤吻鴆羽蛇毒.除邪則不迷惑魘寐.輕身則貴在於久服

羚羊角鹹寒.主明目益氣.辟蠱毒而止注下.去惡血而起陰器.兼辟惡鬼不祥.常不夢寤魘寐

鹿茸甘溫.漏下惡血.益氣強志.驚癇寒熱生齒不老.大補腎脈

鼈甲鹹平.能去痞疾.心腹寒熱.癥瘕堅積.痔核惡肉.蝕肉陰蝕

殭蠶氣味鹹辛而平.主治小兒夜啼癇驚.滅黑䵟而令人面色光好.去三蟲而療男子之癢在陰︹陳修園曰凡稟金氣色白之藥俱不宜炒︺

蚱蟬鹹寒.得金氣全.主小兒驚癇夜啼.寒熱病癲︹古人用蟬今人用蛻氣性亦相近︺

石膏氣寒辛味白質.中風寒熱.心下氣逆.兼主口乾舌焦.驚喘不能息.除邪鬼而療腹中堅痛︹主陽明而產乳金瘡有益︺

寒水石辛.氣寒無毒.主邪氣身熱之中皮膚.除煩滿積聚之在胸腹

食鹽甘鹹氣寒無毒.腸胃結熱.喘逆可服.病在胸中.令人吐出

陽起石鹹.微溫無毒.主治崩漏.子臟血鬱.破癥瘕而療腹痛.起陰痿而補不足

水銀氣味辛寒有毒.主治疹瘻痂瘍白禿.殺皮膚虱及五金毒.除熱墮胎.未可輕服

雄黃味苦.平寒有毒.主治寒熱殺鬼精物鼠瘻惡瘡疸痔蟲毒.兼療死肌.輕身鍊服

硫黃氣味.酸溫有毒.主治婦人陰蝕疸痔.能化金銀銅鐵奇物.兼除白禿頭瘡.去惡血而堅筋骨

慈石無毒.氣寒味辛.風濕周痺.肢節痛疼.消除煩滿.以及耳聾無聞

紫參苦寒心腹積聚邪氣寒熱.通氣便利

地榆氣味.苦寒無毒.主婦人乳產痓痛.並七傷五漏而兼除.治帶下而止汗痛.療金瘡而除惡肉

紫草氣寒.具有苦味.治五疳而心腹邪除.利九竅而補中益氣

白蘚苦寒.欬逆淋漓.頭風黃疸.濕痺死肌.兼主女子之陰中腫痛.並治不可屈伸之在四肢

澤蘭苦溫.品列于中.主治金瘡癰腫瘡膿

木耳小毒.氣味甘平.益氣不飢.強志輕身

茅根甘寒.補中益氣.勞傷虛羸.瘀血血閉.兼除寒熱.小便可利

白微氣味.苦鹹而平.主暴中風而身熱肢滿.心忽忽而不知人.並治狂惑邪氣.寒熱酸疼.溫瘧洗洗.有時而興

藁本辛溫.頭風痛除.陰寒腫痛.腹中急促.兼主婦人之疝瘕.悅顏色而長肌肉

海藻氣味.苦鹹而寒.主治癭瘤結氣散項下硬核痛堅.下水腫而消癥瘕癰腫.腹中上下雷鳴而亦安

敗醬苦平.疥瘙疸痔.兼主暴熱.火瘡赤氣

瞿麥苦寒.主治關格.明目去翳.便閉癃結.出刺决癰.墮胎下血

蓼實辛溫.溫中明目.耐風寒而下水氣.消浮腫而解癰毒

紫葳︹即凌霄花︺氣味酸寒.主血崩中癥瘕血閉寒熱.補羸瘦而養胎.祛產乳之餘疾

黑大豆甘.氣平無毒.生研則塗癰腫而止痛.煮汁則殺鬼精而解毒.卷主濕痺膝痛攣縮

赤小豆平.味甘而酸.主下水腫.癰膿排焉

百合甘平.主治邪氣.腹脹心痛.大小便利

土瓜根苦.稟寒水氣.寒熱酸疼.血瘀月閉.益氣愈聾.消渴肉痺

石韋苦平.勞熱邪氣.癃閉不通.水道可利

蜀椒有毒.氣味辛溫.除風邪氣.去寒痺疼.堅齒明目.久服身輕

秦皮苦寒.風寒濕痺.除身中之洗洗寒熱.祛目中之白膜青翳

皂角辛鹹溫.有小毒.主治風痺頭淚出.利九竅而去死肌.逐邪氣而殺精物

竹葉苦平.上氣欬逆.主殺小蟲惡瘍筋急.根竹湯服.渴止氣益.又能補虛下氣可必

露蜂房毒.甘平氣味.驚癇瘛瘲.寒熱邪氣癲疾.鬼精蠱毒腸痔.火熬之良.用克有濟

䗪蟲有毒.鹹寒氣味.主心腹洗洗寒熱.破癥瘕而下血閉

蝱蟲苦寒而有毒.破堅積而逐瘀血.通血脈而利九竅.消癥瘕而除寒熱

蠐螬味鹹有毒.稟春溫之木氣.主脅下堅滿血痛.破血痺而通月閉.又主目中青翳白膜.消惡血而逐血瘀

氣味溫鹹.厥有烏賊.主治血閉.漏下赤白.陰蝕腫痛.癥瘕寒熱

蟹鹹小毒寒.主熱疾邪氣結痛.面腫喎僻.燒之致鼠.大能敗漆

石灰氣味辛溫有毒.主治疽瘍.疥瘡毒死肌墮胎.熱氣可逐.殺五種痔蟲.去黑子息肉

蠡實甘平.風寒濕痺.皮膚寒熱.胃中熱氣.久服身輕.筋骨堅緻.花實莖葉.白蟲可去

鐵落辛平.得金氣強.主治風熱.諸惡瘡瘍.氣在皮膚.善怒發狂

蕪荑辛平.化食去蟲.兼治五內邪氣.溫毒在皮骨中

刺猬苦平.陰腫陰蝕.痛引腰背.下血白赤.又主五痔五色血汁.煮酒服之.諸症以息

神農本草經下品

葶藶辛寒.主治結氣.飲食寒熱.癥瘕積聚.破堅逐邪.水道通利

連翹苦平.主治寒熱.鼠瘻瘰癧.癰腫瘡癤.兼療癭瘤.蠱毒熱結

夏枯草寒.味苦而辛.寒熱瘰癧.破癥散癭.療鼠瘻頭瘡與結氣.治腳腫濕痺而輕身

代赭石苦寒氣無毒.主鬼疰賊風.殺惡鬼精物.女子赤沃漏下.腹中邪氣蠱毒

戎鹽鹹寒.主治明目.可去毒蠱.能堅肌膚

鉛丹辛寒.反胃吐逆.除熱下氣.驚癇癲疾

胡粉辛寒.主治伏尸.能殺三蟲.兼治毒螫

貫眾味苦.微寒有毒.主腹中邪熱之氣.殺三蟲而解諸毒

白頭翁苦溫.溫瘧可折.癥瘕積聚.狂陽寒熱.止腹痛而療金瘡.敗癭氣而逐瘀血

白及氣平.味苦有餘.主治癰腫.惡瘡敗疽.胃中邪氣.傷陰死肌.並賊風鬼擊而可治.痱緩不收亦能醫

青葙莖葉.苦寒無毒.主治邪氣風瘙癢.除皮膚中熱.殺三蟲毒子.療唇口之青.後人用以明目

澤漆味苦.微寒無毒.主皮膚熱.水氣大腹.四肢面目浮腫.丈夫陰氣不足

商陸氣味.辛平有毒.主治水腫.疝瘕痺熨.兼除癰腫.殺鬼精物

蘆藜氣味.辛寒有毒.主治毒蠱欬逆.洩痢腸澼可除.療頭瘍疥瘙之惡瘡.去死肌而殺諸蟲之毒

天雄大毒氣味辛溫.主治大風寒濕痺疼.歷節痛而拘攣緩急.強筋骨而輕身健行.破積聚邪氣.金瘡得煖而生

烏頭氣味.辛溫大毒.中風惡風.洗洗汗出.主寒熱與欬逆上氣.破積聚而寒濕痺除

狼牙苦寒而有毒.主治邪氣與熱氣.兼主疥瘙及惡瘍.去白蟲而療瘡痔

大戟氣味.苦寒小毒.主治蠱毒十二水積.聚急痛滿在腹.中風皮膚之痛疼.嘔吐氣逆皆可除.
甘遂氣味苦寒有毒.大腫疝瘕.浮腫面目.破癥堅積聚而消腹滿.去留飲宿食而利水穀

常山氣味.苦寒有毒.傷寒寒熱.溫瘧鬼毒.痰結胸中.吐逆可服

蜀漆有毒.辛平氣味.治瘧寒熱.欬逆上氣.腹中癥瘕.堅痞積聚.兼治蠱毒.鬼疰邪氣

南星大毒.氣味苦溫.寒熱結氣.伏梁傷筋.療拘緩而利水道.去積聚而治心疼︹本經名虎掌︺

射干苦平有毒.主治上氣欬逆喉痺咽痛.不得消息散飲食之大熱.腹中氣結邪逆

芫花小毒.氣味辛溫.主治欬逆.咽腫喉鳴.殺蟲魚而癰腫可去.祛鬼瘧而疝瘕亦平

楝實小毒.氣味苦寒主治溫疾大熱狂煩.殺三蟲而療瘍疥.利小便而治傷寒

巴豆辛溫有毒.主治溫瘧寒熱.去留飲痰澼.破癥瘕堅結.去惡肉而除邪殺蟲.利水穀而開通閉塞

梓白皮苦.氣寒無毒.能治三蟲.主治熱毒

斑蝥辛寒有毒.主治鼠瘻瘡疽.去寒熱而除蠱疰.破石癃而蝕死肌

水蛭氣平.鹹苦有毒.主利水道.惡瘀能逐.善破血瘕.月閉可服

螻蛄鹹寒.主治產難.除惡瘡而潰癰腫.出肉刺而哽噎以安

鼠婦酸溫氣癃月閉.利水墮胎.血瘕癇痓
蜣螂寒鹹而有毒.主治寒熱之腹脹.小兒驚癇瘛瘲.大人癲疾狂陽

白魚無毒.溫氣鹹味.摩小兒中風.背起項強.治婦人疝瘕.小便不利

白歛苦平.主散氣結目赤.癰疽止痛除熱.小兒驚癇溫瘧.女子陰蝕赤白

雷丸苦寒.殺蟲無比.逐毒氣而除胃熱.利丈夫.不利女子

羊蹄苦寒.主除熱疾.頭禿疥瘙.女子陰蝕

苦瓠有毒.氣寒味苦.主治水腫.能令人吐

蔓椒苦溫.風寒濕痺.歷節膝痛.四肢厥氣.煎作浴湯.取汗大利

白堊味苦.稟雷溫氣.寒熱癥瘕.月閉積聚.石南氣味.辛苦而平.主養腎氣.內傷衰陰.療風痺積聚.利皮毛骨筋

蛇蛻鹹甘.氣平味劣.主治小兒驚癇寒熱.癲疾瘛瘲.搖頭弄腸.腸痔蠱毒.取效甚捷︹火熬之良︺

茶葉氣味.苦甘微寒.止渴少睡.利便去痰︹神農食經︺
